Boelies dwing glo seun om urine te drinkArgieffoto. ŉ Ma het die Gautengse departement van onderwys beskuldig dat hulle nie daarin slaag om haar seun te beskerm nie, nadat boelies hom glo gedwing het om sy eie urine te drink. Die seun (16) het geen ander keuse gehad nie as om na ‘n ander skool te gaan nadat hy glo aanhoudend by Hoërskool Transvalia in Vanderbijlpark geboelie is, het die Sowetan Donderdag berig. Die ma het aan die koerant gesê ŉ groep boelies het haar seun glo onlangs ŉ “k***r” genoem, al sy klere uitgetrek, gevra wat ŉ “k***r” in ŉ wit skool maak en hom daarna gedwing om sy eie urine te drink. ŉ Vergadering is ná die voorval “in Afrikaans” met die skool se beheerliggaam en ‘n beampte van Sedibeng munisipaliteit gehou. Die vergadering is tot 3 Oktober uitgestel omdat die ma ŉ vertaler moet vind. Volgens die ma het die seun sedert die voorval probeer om selfmoord te pleeg. Johan Venske, die skool se hoof, is genader vir kommentaar, maar hy het alle navrae na die provinsiale departement van onderwys verwys. Gershwin Chuenyane, die woordvoerder van die departement, het gesê ŉ onafhanklike taakspan is aangestel om die saak te ondersoek. Die ma het ook ŉ saak van aanranding by die Vanderbijlpark-polisiestasie aanhangig gemaak. – SAPA